b'\n_START_ARTICLE_\nJim Paek\n_START_SECTION_\nPelaajaura\n_START_PARAGRAPH_\nPaek liittyi OHL-seura Oshawa Generalsin joukkueeseen kaudelle 1984\xe2\x80\x931985. Pittsburgh Penguins varasi h\xc3\xa4net vuoden 1985 drafissa 9. kierroksella numerolla 170. Pelattuaan kolme kautta OHL:ssa Paek siirtyi pelaamaan aikuisten sarjoihin IHL:n Muskegon Lumberjacksin joukkueeseen. IHL:ssa Paek pelasi my\xc3\xb6s kolmen kauden verran ennen debyytti\xc3\xa4\xc3\xa4n NHL:ssa. Kaudella 1990-1991 Paek p\xc3\xa4\xc3\xa4si pelaamaan kolme ottelua Penguinsin riveiss\xc3\xa4 ja sen lis\xc3\xa4ksi pelasi 48 ottelua Kanadan maajoukkueen mukana l\xc3\xa4hinn\xc3\xa4 Euroopassa. Penguinsin riveiss\xc3\xa4 Paek pelasi l\xc3\xa4hes nelj\xc3\xa4 kautta. 16. helmikuuta 1994 Penguins kauppasi Paekin ja Marty McSorleyn Los Angeles Kingsin riveihin saaden vaihdossa Tomas Sandstr\xc3\xb6min ja Shawn McEachernin. Kaliforniassa Paek viihtyi vain kyseisen kauden loppuun ennen kuin Kings kauppasi h\xc3\xa4net Ottawa Senatorsille vastineeksi ehdollisesta varausvuorosta vuoden 1995 varaustilaisuudessa. Kaudella 1994\xe2\x80\x931995 Paek pelasi Senatorsin riveiss\xc3\xa4 29 ottelussa, joissa h\xc3\xa4n sai vain kaksi sy\xc3\xb6tt\xc3\xb6pistett\xc3\xa4. T\xc3\xa4h\xc3\xa4n p\xc3\xa4\xc3\xa4ttyi my\xc3\xb6s Paekin ura NHL:ssa. NHL-uran kokonaissaldoksi j\xc3\xa4i 217 ottelua joissa h\xc3\xa4n teki 5 maalia ja antoi 29 maaliin johtanutta sy\xc3\xb6tt\xc3\xb6\xc3\xa4. J\xc3\xa4\xc3\xa4hyminuutteja Paekille kertyi 155._NEWLINE_Seuraavat viisi kautta Paek pelasi j\xc3\xa4lleen IHL:ssa, Houstonin, Winnipegin ja Clevelandin riveiss\xc3\xa4. Kaudelle 2000\xe2\x80\x932001 Paek teki sopimuksen Englantiin, BISL-joukkue Nottingham Panthersin kanssa. Paek aloitti my\xc3\xb6s seuraavan kauden Nottinghamissa mutta siirtyi viiden ottelun j\xc3\xa4lkeen Alaskaan, WCHL-joukkue Anchorage Acesin riveihin. Kaudelle 2002\xe2\x80\x932003 Paek palasi viel\xc3\xa4 vuodeksi Nottinghamiin ja p\xc3\xa4\xc3\xa4tti pelaajauransa kauden j\xc3\xa4lkeen.\n_START_SECTION_\nValmennusura\n_START_PARAGRAPH_\nPelaajauran j\xc3\xa4lkeen Paek ryhtyi heti valmentajaksi. Ensimm\xc3\xa4inen valmennuspesti oli WHA2-liigan Orlando Sealsin p\xc3\xa4\xc3\xa4valmentajana. Sealsin kausi p\xc3\xa4\xc3\xa4ttyi kuitenkin jo runkosarjaan eik\xc3\xa4 Paekin sopimusta jatkettu. Seuraavalle kaudelle Paek p\xc3\xa4\xc3\xa4si High School joukkue St. Edward Highin apuvalmentajaksi. Kaudesta 2005\xe2\x80\x932006 alkaen Paek toimi per\xc3\xa4ti yhdeks\xc3\xa4n kautta AHL-joukkue Grand Rapids Griffinsin apuvalmentajana._NEWLINE_2014 Paek kutsuttiin valmentamaan Etel\xc3\xa4-Korean alle 20-vuotiaiden maajoukkuetta ja sen ohessa my\xc3\xb6s maan miesten maajoukkuetta. Nuorten maajoukkuetta Paek valmensi kaksissa II divisioonan MM-kisoissa. Paekin johdolla Korean miesten maajoukkue voitti 2015 I divisioonan B-lohkon ja nousi A-lohkoon. Ratkaisevassa ottelussa Korea voitti Viron ja samaan aikaan Kroatia vei pisteen Englannilta. 2017 I divisioonan kisoissa Korea sijoittui It\xc3\xa4vallan j\xc3\xa4lkeen toiseksi joka sekin riitti nousuun huipputasolle.'